## Pravilnik o načinu obavljanja provjere ispravnosti tehničke opreme koja služi za mjerenju i registriranje obavljenih telekomunikacijskih usluga

### NN 95/1996 (13.11.1996.), Pravilnik o načinu obavljanja provjere ispravnosti tehničke opreme koja služi za mjerenju i registriranje obavljenih telekomunikacijskih usluga

# **MINISTARSTVO POMORSTVA, PROMETA I VEZA**

Na temelju članka 18. stavak 2. Zakona o telekomunikacijama ("Narodne
novine" broj 53/94) ministar pomorstva, prometa i veza donosi

## **PRAVILNIK**

### **O NAČINU OBAVLJANJA PROVJERE ISPRAVNOSTI TEHNIČKE OPREME KOJA SLUŽI ZA MJERENJE I REGISTRIRANJE OBAVLJENIH TELEKOMUNIKACIJSKIH USLUGA**

SADRŽAJ PRAVILNIKA

Članak 1.

(1) Ovim se pravilnikom utvrđuje način provjere ispravnosti tehničke
opreme koja služi za mjerenje i registriranje obavljenih telekomunikacijskih
usluga (telefonskih usluga, teleks-usluga, prijenosa podataka i dr.) koje
obavlja vlasnik javnih telekomunikacija.

(2) Odredbe ovog pravilnika odnose se na provjeru ispravnosti tehničke
opreme koja služi za mjerenje i registriranje obavljenih telekomunikacijskih
usluga koje obavljaju i davatelji posebnih usluga (koncesionari) ukoliko
se usluge, pored plaćanja cijene pristupa korisnika usluge putem javne
telekomunikacijske mreže, naplaćuju na osnovi mjerenja i registriranja
vremena trajanja, vrste ili količine usluga koju obavlja koncesionar.

TEHNIČKA OPREMA

Članak 2.

(1) Za mjerenje i registriranje obavljenih telekomunikacijskih usluga
upotrebljavaju se uređaji, aparati i oprema sustava za određivanje cijena
(u daljnjem tekstu: tarifiranje).

(2) Pod uređajima, aparatima i opremom sustava za tarifiranje podrazumijevaju
se:

- izvori osnovnog vremenskog impulsa,

- uklopni sat za automatsko prebacivanje tarife,

- sklop za razradu i raspodjelu osnovnog vremenskog impulsa,

- sklopovi za registriranje obavljenih telekomunikacijskih usluga.

(3) Uređaji, aparati i oprema iz stavka 2. ovog članka mogu biti elektromehaničkog,
elektroničkog, magnetskog, svjetlosnog ili nekog drugog tipa, a odredbe
ovog pravilnika odnose se na sve elemente koji sudjeluju u mjerenju i registriranju
obavljenih telekomunikacijskih usluga (brojila, sustavi za fotografsko
registriranje, elektronička računala, programska potpora, sredstva za pohranjivanje
podataka svih tipova, sustavi za daljinski prijenos podataka o ostvarenom
prometu i drugo).

OBVEZE DAVATELJA USLUGA

Članak 3.

(1) Vlasnik javnih telekomunikacija iz članka 1. ovog pravilnika mora
imati odgovarajuću programsko-sklopovsku opremu za ispitivanje točnog registriranja
tarifnih impulsa i obavljenih usluga.

(2) Davatelji usluga iz članka 1. stavak 2. ovog pravilnika moraju imati
odgovarajuću programsko-sklopovsku opremu za ispitivanje točnog registriranja
obavljenih usluga.

(3) Davatelji usluga iz članka 1. ovog pravilnika su obvezni izvršiti
pohranu u trajanju od najmanje 3 mjeseca svih prikupljenih informacija
o obavljenim telekomunikacijskim uslugama za svaki pojedini priključak.

Članak 4.

(1) Davatelji usluga iz članka 1. ovog pravilnika dužni su obavljati
nadzor nad izvršenjem svojeg plana održavanja uređaja, aparata i opreme
sustava za tarifiranje.

(2) Radi funkcionalnog nadzora ispravnosti sustava za automatsko tarifiranje
usluga potrebno je u istim vremenskim razmacima najmanje jedanput mjesečno
provjeriti sve prometne slučajeve, sa stajališta korisnika usluga, metodom
pokusnih uzoraka i to do deset uspostavljenih sveza po ispitnom broju i
tarifnoj zoni. Ovaj nadzor obavlja se odgovarajućim pokusnim pozivima i
istovremeno nadzorom zapisa elemenata za registriranje obavljenih telekomunikacijskih
usluga.

(3) Davatelji usluga iz članka 1. ovog pravilnika dužni su odrediti
odgovornu osobu i njezinog zamjenika koji će skrbiti o:

1. pravilnoj uporabi tehničke opreme koja služi za mjerenje i registriranje
obavljenih telekomunikacijskih usluga;

2. pravovremenom popravku neispravne i zamjeni dotrajale ili tehnološki
zastarjele tehničke opreme koja služi za mjerenje i registriranje obavljenih
telekomunikacijskih usluga;

3. pravovremenom obavljanju i urednom vođenju dokumentacije o obavljenoj
provjeri ispravnosti tehničke opreme koja služi za mjerenje i registriranje
obavljenih telekomunikacijskih usluga;

4. te drugim obvezama koje proizlaze iz odredbi ovog pravilnika.

IZVJEŠĆIVANJE KORISNIKA

Članak 5.

(1) Trajanje telekomunikacijskih usluga u telekomunikacijskom prometu
s posredovanjem utvrđuje se pomoću odgovarajućih uređaja za mjerenje vremena
ili obavljenih usluga, a naplata se vrši na osnovi cjenika osnovnih i posebnih
telekomunikacijskih usluga.

(2) U prostorijama davatelja usluga u kojima se obavljaju telekomunikacijske
usluge iz stavka 1. ovog članka mora raditi ispravan uređaj za mjerenje
vremena dostupan i osobi koja obavlja uslugu i korisniku usluge.

(3) Davatelji usluga iz članka 1. stavak 2. ovog pravilnika dužni su
dati korisnicima svojih usluga informacije o cijenama te načinu izračuna
i naplate usluga prije njihove uporabe od strane korisnika kao i omogućiti
uvid u količinu i vrstu obavljenih usluga.

ZAKLJUČNE ODREDBE

Članak 6.

Na dan stupanja na snagu ovog pravilnika prestaje vrijediti Pravilnik
o načinu kontrole ispravnosti i točnosti uređaja i aparata kojima se PTT
organizacije služe za mjerenje i registraciju obavljenih telefonskih i
telegrafskih usluga ("Narodne novine" broj 17/80).

Članak 7.

Ovaj pravilnik stupa na snagu osmi dan od dana objave u "Narodnim novinama".

Klasa: 011-01/95-02/3
Urbroj: 530-07-96-04
Zagreb, 31. listopada 1996.

Ministar
pomorstva, prometa i veza
**mr. Željko Lužavec,** v. r.

Pravilnik, NN 95/1996-1908